Barneombudet om VGs barnehagefunn: - Alvorlig og bekymringsfullt
VGs barnehagegransking viser at halvparten av landets over 6000 barnehager har brutt loven i løpet av de tre siste årene. - Det er bekymringsfullt. Små barn er i en veldig særegen situasjon for de kan ikke si fra selv hvis noe ikke er bra nok. Derfor er det veldig viktig at vi har gode tilsyn med barnehagene for å vite at de har et godt tilbud, sier barneombud Anne Lindboe til VG.Hun mener VGs funn tegner et alvorlig bilde. - Vi kan ikke være fornøyde med at halvparten bryter loven og at halvparten av barnehagene ikke har blitt kontrollert de tre siste årene. Det er alvorlig, sier Lindboe. I dag er det norske kommuner som selv har ansvaret for å føre tilsyn med sine egne og de privates barnehager. Lindboe mener norske myndigheter har sviktet oppgaven med å passe på at barn har det trygt i barnehagen. - Ja, helt klart. At kommunen skal føre tilsyn med seg selv er en veldig dårlig idé. Det blir som å sette bukken til å passe havresekken. Det er også flere problemer. Både at den som fører tilsyn er den som selv må rette opp i manglene og at vi har hatt for få og for tilfeldige tilsyn, sier Lindboe.I tillegg til at det er for få tilsyn, mener Barneombudet også at selve kvaliteten på tilsynene må bli en helt annen. - Det vi trenger er profesjonelle tilsynsførere, som kan gå inn i barnehagene og ettergå om barnehagene følger lover og regler. Det gjøres også i dag, men kvaliteten på tilsynene er svært varierende fra kommune til kommune, sier Lindboe. Kontoret til Barneombudet får også en rekke meldinger fra bekymrede barnehageforeldre. - Vi får mange tilbakemeldinger fra foreldre som er bekymret særlig over at det er for få voksne i barnehagene. Det at det er nok voksne til å se og følge opp barna er viktig. Også er det viktig at det er nok pedagoger.- Tar vi godt nok vare på barna i barnehagen? - De aller fleste barnehagene vi har er gode barnehager. Men det er forbedringspotensiale og det er litt skummelt når det er opp til kommunene selv å bestemme hvor mye penger de vil bruke på barnehagen. Når det ikke blir gjort gode tilsyn, så risikerer vi at barnehager drives uforsvarlig. Og vi vet jo at det skjer i dag. - Kan foreldre være trygge når de sender barna i barnehagen? - Jeg tror de aller fleste foreldre kan være trygge på at barnehagen er et trygt sted å oppholde seg. Men denne mangelen på kontroll er bekymringsfull og det er veldig viktig at vi får på plass systemer som sikrer at alle barn kan være trygge i barnehagen.Barneombudet ber foreldre til barn i barnehagen om å være ekstra oppmerksomme den lille tiden de har til å være i barnehagen for å se etter at barna har det bra. - Det er veldig viktig å bruke god tid når du bringer og henter barna i barnehagen. Snakk med styreren, med de ansatte og andre foreldre i barnehagen, sier Lindboe.
Barneombud Anne Lindboe er bekymret over den dårlige kontrollen norske myndigheter har på barnas arbeidsplass - barnehagen.